Næsen løber, og øjnene svider.

Mange er hårdt plaget af birkepollen i år. Faktisk er antallet af birkepollen det højeste i fem år.

Men nogle kommuner er begyndt at tænke allergivenligt, når de planter nye træer.

- Flere kommuner er interesserede i at lave ordninger, hvor man ikke må plante stærkt allergifremkaldende træer, fortæller biolog Andrea-Pil Holm fra foreningen Astma-Allergi Danmark.

Hun nævner blandt andet Kolding, hvor der ikke længere bliver plantet birketræer på kommunens arealer.

Hvilke træer skal man undgå? De mest allergifremkaldende træer: Birk

Elm

Hassel I stedet kan man plante disse træer, der ikke er allergifremkaldende: Tjørn (både hvid og rød)

Frugttræer

Lindetræer

Nåletræer Kilde: Astma Allergi-Danmark

Farvel til kommunale birketræer

- Vi vil tage højde for den allergi-fremkaldende pollen, der kommer fra træerne. Når vi planter træer, går vi blandt andet uden om birk og vælger en anden sort, siger Birgitte Kragh (V), formand for Kolding Kommunes plan-, bolig- og miljøudvalg.

Hun er klar over, at langt det meste af den pollen, som generer danske øjne og næser, kommer fra udlandet. Men der er også en signalværdi i det, en kommune foretager sig.

Vi håber, at det kan smitte af andre steder, hvor man kunne tage de samme beslutninger. Birgitte Kragh (V), formand, plan-, bolig- og miljøudvalget, Kolding Kommune

- Vi håber, at det kan smitte af andre steder, hvor man kunne tage de samme beslutninger, siger hun.

I Kolding regner man med, at højst hver tiende birketræ i kommunen står i kommunal jord.

Flere kommuner er med

Kolding er ikke den eneste kommune, der forsøger at være mere allergivenlige.

I Herning gik kommunen for et par år siden ret drastisk til værk, da man tilbød at skifte træer ud i bolig- og grundejerforeninger. Og ikke nok med det. Kommunen tilbød ligefrem at komme ud og grave hullerne til de nye allergivenlige træer.

Hos Astma-Allergi Danmark har man kendskab til flere kommuner, der overvejer eller er i gang med tiltag, der kan mindske antallet af pollen i luften.

- Jeg ved, at Aarhus og Fredericia kommuner også har været i dialog med Astma-Allergi Danmark om, hvilke træer man bør gå uden om, og hvilke man bør vælge, siger Andrea-Pil Holm.